# Zute

Freija heurt niks. Ze schoeft et haor naor aachter en drokt et oor dichter tegen de deure. Ze luustert gespannen. Ze heurt echt niks. Mar Dave en Sam bin daor. Dat moet wel. Ze vun dat Dave al een posien wat vremd dee. Thuus was d’r niks meer mit te beleven en op et wark was hi’j vaeke van zien plak. Tiedens de schoft was ze him ok altied kwiet. Hi’j zee dat hi’j in et rookhokke zat, mar doe ze daor es naor him zocht, was hi’j d’r niet. Doe is ze es om heur henne kieken gaon en et vul op dat Sam nog al es om Dave henne spookte. Now is ze die slettebak volgt naodat die hieltied naor de klokke zat te loeren. En op ‘e dameswc was ze niet. Freija waankelt tussen hoop en vrees.

Sams hatte boonkt heur in de keel. Mit de ogen dichte vuult ze Dave, roekt ze Dave, pruuft ze Dave. De geluden van heur lieven die tegen mekander an schoeren, roesen deur de holle ruumte. Dave en zi’j bin disse keer niet veerder kommen dan véúr de wc-hokkies. Even flitst heur de gedaachte deur et heufd dat er iene binnenkommen kan. Mar ze doen et toch niet veur niks in de herenwc? Et is ommes nog nooit gebeurd. Sam drokt de gedaachte vot en verliest heur weer in Dave.

Heurt ze now wat? Freija holt de aosem in. Ze twiefelt. Veurzichtig zet ze de deure op een kier. Ja toch! D’r bin daor twieje doende. Ze had geliek! An de zwaore aosemhaeling herkent ze Dave. De gevulens van verslaegenhied en triomf kneupen saemen in heur maege. Even sluut ze de ogen en ze zocht diepe. Dan zwi’jt ze de deure eupen. Daor staot Freija. As een gladiator in de deureupening. Mar Dave en dat rotwief gaon gewoon deur! Freija kookt.

 ‘Klootzak!!’ raost ze.

Now het ze dan aendelik de andacht. Daor kalmeert ze van.

 ‘Dag Sam.’ heur stemme klinkt nog aoriger as ze bedoeld had. ‘Wat zien jow d´r weer geweldig uut vandaege, mien maegien. Zo mooi as altied.’

 ‘Goeie, Freija.’ Sam liekt et te zeggen tegen de knopies van et bloesien dat ze perbeert dichte te maeken.

 ‘Mien maegien, da’k jow hier now tegen et lief lopen moet. Ik hebbe zoe’n biezunder ni’jgien. Wussen jow dat Dave en ik volgende maond vuuf jaor tegere binnen?

Sam kikt naor de stof van heur rokke.

 ‘Own’

 ‘Ja, goed, hen? Dave is zó geweldig moej’ weten. Ik bin d’r wis van dat hi’j iets prachtigs veur me kopen gaot. Een diamanten ringe of zokzowat.’ zegt Freija op saemenzweerderige toon wiels ze naost Sam deur de kni’jen zakt en heur een haand op ‘e aarm legt. ‘Et zol me niks verbaosen as Dave me vraogt om mit him te trouwen! Ie bin bi’j disse uutneudigd op oons feest.’

Freija leunt wiels ze opstaot mit opzet zo zwaor op Sam heur schoolder, dat die et zowat niet holen kan. Nog altied krek doend as Dave d’r niet is, lopt ze de wc’s uut.

 ‘Doe mar kaalm an, heur, mien maegien. Ik zal tegen alle aanderen zeggen dat jow en Dave d’r zo weer ankommen. Doej’ wel evenpies de bh vaaste en de knopies van je bloesien recht.’

Sam vuult in inienend de koolde hadde vloer deur et hiele lief. Ze drokt Dave vot as hi’j heur overaende helpen wil. Zwiegend lopt ze naor de dameswc.

Een betien bekommen, schoeft Sam weer aachter de computer. Dave het weer koffie veur heur daele zet. Krek as altied. Dromerig kikt ze uut et raem. Ze pakt de mok in de hanen, leunt mit de ellebogen op et buro en nemt een grote slok. De vieze smaek het et effekt van een klap mit een honkbalknuppel in de maege.

Freija staot mit plezier te kieken hoe as Sam tekeer gaot. Hoestende, proestende, korende en spugende. Et hiele buro zit d’r onder. Eins had die sloerie heur lochtige pakkien anhebben moeten. Freija kikt naor de flesse schoonmaekmiddel die as ze in de haand hoolt, haelt de schoolders op en kiepert de plastic flesse in de vullisbak.

 ‘Gaot et mien maegien?’ vraogt ze op zute toon as Sam haostig bi’j heur langes lopt. ‘Je maskara is uutlopen, weej’ dat? Ze glimkt breeduut as ze ziet hoe Sam, zonder wat terogge te zeggen, zo hadde as ze kan weer in de wc’s verdwient. Tied veur plan B.

Sam zet et glas waeter daele en klikt et scharm van de komputer an. Verstiefd leest ze de as rouwadverteensie opstelde zin die op et scharm verschient: “Heden is nao een lange liedensweg versturven oonze dierbere kollega. Gien gelegenhied tot ofscheid nemen.” Op dat mement knapt d’r iets in Sam. Ze wil vot. Drekt! Ze drokt de komputer uut, gript een peer keer mis as ze de tasse onder et buro wegpakt en lopt zowat op een draffien et kantoor uut. Vanuut de ooghoeke ziet ze Dave zitten. Sam geft him een teken dat hi’j naor heur toe kommen moet. Dave antwoordt mit een onbegriepende blik.

Asof ze achternaojaegd wodt, broest ze naor heur flat. Ze parkeert de auto bi’j een automaat en markt dan tot heur grote schrik dat de sleutels niet in de tasse zitten. Freija! Aangst griept Sam om et hatte. Mit bienen as lood zo zwaor en een op hol sleugen hatte beklimt ze et trappehuus. Op ‘e galerij lieken heur voetstappen oorverdovend te klinken. De deure is eupen. Sam gaot veurzichtig naor binnen. In de kaemer staot Freija veur et raem. Een glas rode wien in de haand.

 ‘Dag mien maegien’

Sam huvert.

 ‘Wi’j’ ok wien?’

Freija zet et glas daele in de veensterbaank en lopt zonder et antwoord of te waachten de keuken in. Sam gaot d’r aachteran.

 ‘Freija…’

De deurgang naor de keuken bliekt te krap veur heur beiden.

 ‘Drink!’ snauwt Freija. Heur iene haand gript Sams nekke, wiels ze heur mit de aandere de wien in de mond giet. De draank stroomt heur over et hiele gezicht en de hals. Freija smiet et lege glas kepot. Dat geft heur weer een betien rust.

 ‘Freija, ik begriepe daj’ kwaod binnen…’

 ‘Tuurlik, ie binnen altied zo begripvol… Mar, mien maegien, kom. Gao zitten veur een gesprek op nivo. Geef me de jasse mar.’

Mit een zocht van oplochting ploft Sam op de baank daele. Ze gebruukt de mouwe om et gezicht of te dreugen. Freija blift aachter de baank staon en legt een haand op ’e schoolder van Sam. Sam legt de haand d’r op.

 ‘Freija, et spiet me. Ik wete niet hoe a’k et doen hebben kunt. ‘

 ‘Ja, mien maegien, dat kan oons allemaole overkommen. En Dave is ok zo knap en charmant. En een alderverschrikkelikst beste vri’jer.’

‘Hmm ja…’ verzocht Sam. Ze schrikt van heurzels en trekt as deur een wapse steuken de haand terogge. ‘Wat zullen jow mi’j haoten.’

‘Ik haot je niet.’

‘Hej’ al die maonen niks markt?’

‘Ik háót je niet!’

‘Goh, onveurstelber. Achterof daenke ik dat er d’r aorig dikke bovenop lag.

‘Ik… haot… je… niet.’

Freija’s tanen knarsen. Sam dri’jt heur half omme, om Freija ankieken te kunnen. D’r flitst wat veur heur langes en in een fractie van een sekonde het Freija heur klem in de baank. Et messe drokt Sam op ‘e keel.

 ‘Freija…’ fluustert Sam schor. Ze slokt en vuult dat een droppel waarm vocht heur over de keel naor beneden glidt.

D’r klinken haostige voetstappen op ‘e galerij.

 ‘Ah.’ Freija klinkt bliede. ‘Daor hebben we Dave. Wat is hi’j toch veurspelber. En krek op tied veur et schouwspel.’